พระราชกฤษฎีกากำหนดจำนวน เขตอำนาจ และวันเปิดทำการของศาลแขวง ในจังหวัดมหาสารคาม พ.ศ. 2559

พระราชกฤษฎีกา
พระราชกฤษฎีกา
กำหนดจำนวน เขตอำนาจ
และวันเปิดทำการ
ของศาลแขวง
ในจังหวัดมหาสารคาม
พ.ศ. ๒๕๕๙
 

ภูมิพลอดุลยเดช ป.ร.
ให้ไว้ ณ วันที่ ๒๘ มีนาคม
พ.ศ. ๒๕๕๙
เป็นปีที่ ๗๑
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรกำหนดจำนวน
เขตอำนาจ และวันเปิดทำการของศาลแขวง ในจังหวัดมหาสารคาม

อาศัยอำนาจตามความในมาตรา
๒๒ ของรัฐธรรมนูญแห่งราชอาณาจักรไทย (ฉบับชั่วคราว) พุทธศักราช ๒๕๕๗ และมาตรา ๓
วรรคหนึ่ง แห่งพระราชบัญญัติจัดตั้งศาลแขวงและวิธีพิจารณาความอาญาในศาลแขวง พ.ศ.
๒๔๙๙ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา
๑ พระราชกฤษฎีกานี้เรียกว่า พระราชกฤษฎีกากำหนดจำนวน
เขตอำนาจ และวันเปิดทำการของศาลแขวง ในจังหวัดมหาสารคาม พ.ศ. ๒๕๕๙

มาตรา
๒[๑] พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา
๓ ในจังหวัดมหาสารคามให้มีศาลแขวงหนึ่งศาล
คือ ศาลแขวงพยัคฆภูมิพิสัย มีเขตอำนาจในอำเภอนาเชือก อำเภอนาดูน
อำเภอพยัคฆภูมิพิสัย และอำเภอยางสีสุราช

มาตรา
๔ ให้เปิดทำการศาลแขวงพยัคฆภูมิพิสัยตั้งแต่วันที่
๑ เมษายน พ.ศ. ๒๕๕๙ เป็นต้นไป

มาตรา
๕ ในระหว่างที่ยังมิได้เปิดทำการศาลแขวงพยัคฆภูมิพิสัยตามมาตรา
๔ ให้ศาลจังหวัดมหาสารคามมีเขตอำนาจตลอดถึงเขตอำนาจของศาลแขวงพยัคฆภูมิพิสัยด้วย

มาตรา
๖ บรรดาคดีของท้องที่อำเภอนาเชือก
อำเภอนาดูน อำเภอพยัคฆภูมิพิสัย และอำเภอยางสีสุราช
ซึ่งค้างพิจารณาอยู่ในศาลจังหวัดมหาสารคามในวันเปิดทำการศาลแขวงพยัคฆภูมิพิสัยตามมาตรา
๔ ให้คงพิจารณาพิพากษาต่อไปในศาลจังหวัดมหาสารคาม
บรรดาคดีของท้องที่ตามที่กำหนดไว้ในวรรคหนึ่ง
ซึ่งอยู่ระหว่างที่ศาลจังหวัดมหาสารคามมีคำสั่งให้ผัดฟ้องหรือให้ขังผู้ต้องหาไว้ระหว่างสอบสวน
แล้วแต่กรณี ในวันเปิดทำการศาลแขวงพยัคฆภูมิพิสัย ให้ศาลจังหวัดมหาสารคามมีอำนาจพิจารณาเกี่ยวกับการผัดฟ้องหรือขังระหว่างสอบสวนนั้นต่อไป

มาตรา
๗ ให้ประธานศาลฎีการักษาการตามพระราชกฤษฎีกานี้


ผู้รับสนองพระบรมราชโองการ
พลเอก ประยุทธ์ จันทร์โอชา
นายกรัฐมนตรี
หมายเหตุ :-
เหตุผลในการประกาศใช้พระราชกฤษฎีกาฉบับนี้ คือ
โดยที่ประชาชนในจังหวัดมหาสารคามมีจำนวนเพิ่มมากขึ้น
ประกอบกับการคมนาคมระหว่างอำเภอนาเชือก อำเภอนาดูน อำเภอพยัคฆภูมิพิสัย และอำเภอยางสีสุราช
มาศาลจังหวัดมหาสารคามมีระยะทางห่างไกล ดังนั้น
เพื่อให้ประชาชนผู้มีอรรถคดีสามารถเข้าถึงกระบวนการยุติธรรมได้โดยสะดวกและรวดเร็วยิ่งขึ้น
สมควรจัดตั้งศาลแขวงในจังหวัดมหาสารคามหนึ่งศาล มีเขตอำนาจในอำเภอนาเชือก
อำเภอนาดูน อำเภอพยัคฆภูมิพิสัย และอำเภอยางสีสุราช และเปิดทำการได้ตั้งแต่วันที่
๑ เมษายน พ.ศ. ๒๕๕๙ และโดยที่มาตรา ๓ วรรคหนึ่ง
แห่งพระราชบัญญัติจัดตั้งศาลแขวงและวิธีพิจารณาความอาญาในศาลแขวง พ.ศ. ๒๔๙๙
บัญญัติว่า ให้ตั้งศาลแขวงตามกฎหมายว่าด้วยพระธรรมนูญศาลยุติธรรมขึ้นในทุกจังหวัด
ในจังหวัดหนึ่งจะมีศาลแขวงกี่ศาล และมีเขตอำนาจเพียงใด และจะเปิดทำการได้เมื่อใด ให้ประกาศโดยพระราชกฤษฎีกา
จึงจำเป็นต้องตราพระราชกฤษฎีกานี้







ปริยานุช/จัดทำ
๔ เมษายน ๒๕๕๙

ชวัลพร/ตรวจ
๔ เมษายน ๒๕๕๙


























[๑] ราชกิจจานุเบกษา
เล่ม ๑๓๓/ตอนที่ ๒๘ ก/หน้า ๑๑/๒๙ มีนาคม ๒๕๕๙